Na temelju odredbe članka 35. stavka 6. Zakona o lokalnoj i područnoj (regionalnoj) samoupravi („Narodne novine“ broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19) i članka 32. stavka 1. podstavka 31. Statuta Grada Staroga Grada („Službeni glasnik Grada Starog Grada“, broj: 12/09, 3/10, 4/13, 5/13 i 6/18) *Gradsko vijeće Grada Staroga Grada*  na XXXI. sjednici održanoj dana 18. prosinca 2019. godine d o n o s i

***ODLUKU***

***o davanju suglasnosti za sklapanje izvansudske nagodbe u predmetu Lakić***

Članak 1.

Ovlašćuje se gradonačelnik Grada Staroga Grada da sa Lakić Željanom, rođ. Justinijanović, u postupku utvrđivanja prava vlasništva na nekretninama č.zgr. 501 i č.zem. 3546/3 zk.ul. 325 K.O. Vrbanj, a na temelju Ugovora o darovanju za slučaj smrti iza pok. Margarete Buratović, broj: OU.5/12-1 o 1. veljače 2012. godine sklopi izvansudsku nagodbu sljedeće sadržaja:

*„IZVANSUDSKA NAGODBA*

*Članak 1.*

*Utvrđuje se da su u zemljišnim knjigama Općinskog suda u Splitu, Stalna služba u Starome Gradu, zemljišnoknjižni odjel, nekretnine oznake*

*Č.zgr. 501/1 površine 29 m2 i*

*Č.zem. 3546/3 površine 54 m2*

*sve zk.ul. 325 K.O. Vrbanj upisane u vlasništvu Grada Staroga Grada, OIB: 95584171878, Stari Grad, Novo riva 3.*

*Članak 2.*

*Utvrđuje se da je Lakić Željana, zastupana po odvjetniku Zvonimiru Franetoviću iz Staroga Grada, podnijela zahtjev prema Gradu Starome Gradu radi postizanja sporazuma i priznanja prava vlasništva na nekretninama iz članka 1. ove izvansudske nagodbe, a koji zahtjev je zaprimljen dana 12. lipnja 2019. godine.*

*Članak 3.*

*Ugovorne strane suglasno utvrđuju slijedeće činjenice odlučne za zaključenje ove nagodbe:*

* *nekretnine opisane u članku 1. ove Nagodbe čine u naravi „zidinu“ u površini od 29 m2 i vrt u površini od 54 m2 u naselju Vrbanj,*
* *č.zgr. 501/1 i č.zem. 3546/3 za 1/2 vlasništva upisane su kao vlasništvo Grada Staroga Grada na temelju Rješenja Općinskog suda u Starom Gradu, O.24/95-7 od 30. travnja 1997. godine u ostavinskom predmetu iza pok. Ivke-Petre Bratanić rođ. 29.06.1888. godine, umrle 24. siječnja 1965. godine, zabilježene pod brojem Z.636/05,*
* *č.zgr. 501/1 i č.zem. 3546/3 za 1/2 vlasništva upisane su kao vlasništvo Grada Staroga Grada na temelju Rješenja Općinskog suda u Starom Gradu, O.29/95-7 od 30. travnja 1997. godine u ostavinskom predmetu iza pok. Mandice Bratanić, rođ. 28.rujna 1892. godine, umrle 14. travnja 1965. godine, zabilježene pod brojem Z.637/05,*
* *da navedene Ivka-Petra Bratanić i Mandica Bratanić nisu imale poznatih nasljednika, a na oglas objavljen u Narodnim novinama broj 87. od 26. listopada 1996. godine nije se pojavio nijedan nasljednik slijedom čega je njihova imovina predana nadležnoj općini na čijem teritoriju se nekretnine nalaze,*
* *Margareta Buratović, sada pokojna, kupila je nekretnine iz članka 1. ove Nagodbe 60-tih godina od Ivke-Petre Bratanić i Mandice Bratanić, međutim ista nikada nije pokrenula postupak uknjižbe na navedenim nekretninama,*
* *Margareta Buratović, sada pokojna, sklopila je, sa Željanom Lakić, rođ. Justinijanović, rođ. 17.02.1971. godine, OIB: 40422853316, dana 1. prosinca 2012. godine, Ugovor o darovanju za slučaj smrti, br. OU.5/12-1 ovjeren po javnom bilježniku Jadranki Plenković iz Staroga Grada, kojim ugovorom Margareta Buratović daruje, između ostalih, i nekretnine oznake č.zgr. 501 i č.zem. 3546/3 zk.ul. 325 K.O. Stari Grad u cijelosti Željani Lakić rođ. Justinijanović,*
* *Željana Lakić, rođ. Justinijanović nije postigla upis prava vlasništva na navedenim nekretninama na temelju Ugovora o darovanju za slučaj smrti, s obzirom na upis prava vlasništva na Grad Stari Grad,*
* *Margareta Buratović, sada pokojna, bila je u mirnom i nesmetanom posjedu navedenih nekretnina do svoje smrti i u punoj vjeri sklopila ugovor o darovanju za slučaj smrti,*
* *Grad Stari Grad nije nikada izvršavao svoje pravo vlasništva na navedenim nekretninama niti je raspolagao sa istima od trenutka stjecanja do danas.*

*Članak 4.*

*Strane ove nagodbe suglasno utvrđuju da je osnovan stvarnopravni zahtjev Lakić Željane rođ. Justinijanović prema Gradu Starome Gradu.*

*Strane suglasno utvrđuju da je Lakić Željana rođ. Justinijanović savjesni stjecatelj č.zgr. 501 i č.zem. 3546/3 zk. ul. 325 K.O. Vrbanj, koje je stekla temeljem Ugovora o darovanju za slučaj smrti, broj: OU.5/12-1 od 1. veljače 2012. godine.*

*Članak 5.*

*Temeljem navoda iz članka 3. i 4. ove Nagodbe, Grad Stari Grad, zastupan po gradonačelniku Antoniju Škarpi dopušta da Lakić Željana, rođ. Justinijanović temeljem ove nagodbe bez ikakvog daljnjeg pitanja izvrši otpis č.zgr. 501 i 3546/3 iz zk.ul. 325 K.O. Vrbanj, izbriše pravo vlasništva Grada Staroga Grada na č.zgr. 501 i 3546/3 u zk.ul. 325 K.O. Vrbanj uz istovremeni upis istih nekretnina kao svoje vlasništvo uz prijenos u drugi zk uložak.*

*Članak 6.*

*Nagodba se zaključuje u 4 (četiri) primjerka i svaka strana istu potpisuje u znak suglasnosti te zadržava po dva primjerka, a sve troškove ove Nagodbe glede ovjere potpisa i njezine zemljišnoknjižne provedbe snositi će Lakić Željana rođ. Justinijanović.“*

Članak 2.

Ova Odluka stupa na snagu prvog dana od dana objave u „Službenom glasniku Grada Staroga Grada“.



REPUBLIKA HRVATSKA

SPLITSKO-DALMATINSKA ŽUPANIJA



GRAD STARI GRAD

***G r a d s k o v i j e ć e***

KLASA: 940-01/19-01/16 PREDSJEDNIK

URBROJ: 2128/03-19-3 *Toni Lučić Lavčević, dr.med.*

Stari Grad, 18. prosinca 2019. godine